Cullinan se blou knoets opgeveil vir miljoeneDe Beers se Cullinan Blue (Foto: Sotheby’s) Die grootste blou diamant tot op hede – en dít in Cullinan in Gauteng – gemyn, is vir HK$450,9 miljoen (sowat R912 miljoen) in Hongkong opgeveil. De Beers se Cullinan Blue het Woensdagaand ná ’n agt minute lange telefoniese bodoorlog tussen vier hoopvolle kopers eindelik aan ’n anonieme koper gegaan. Die afslaers Sotheby’s het gesê die diamant van 15,10 karaat is die grootste foutlose, trapgesnyde helderblou diamant wat nog ooit deur die Gemological Institute of America (GIA) gegradeer is. Volgens Sotheby’s is blou diamante uiters seldsaam, met slegs vyf voorbeelde van meer as 10 karaat wat nog ooit opgeveil is. Dit is egter die eerste keer wat ŉ blou diamant van meer as 15 karaat opgeveil is. Die Cullinan Blue is uit ŉ growwe klip gesny wat verlede jaar in Cullinan ontdek is. Die Cullinan-myn het reeds baie van die wêreld se bekendste diamante opgelewer, waaronder die 530 karaat Great Star of Africa wat vir ŉ tyd lank die grootste gepoleerde diamant in die wêreld was. Dit is in 1869 ontdek. Die jongste blou diamant is egter groter as die Oppenheimer Blue – ŉ steen van 14,62 karaat wat die wêreldrekordprys vir ŉ blou diamant in Mei 2016 opgestel het toe dit vir $57,5 miljoen (meer as R860 miljoen) verkoop is. De Beers se Cullinan Blue (Foto: Sotheby’s) Bronne: Sotheby’s, CNN Style.